31990D0631
L 340/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 ноември 1990 година
за изменение на Решение 89/196/ЕИО, Евратом, ЕОВС за определяне на някои правила за декласифицирането на документи, представляващи служебна или търговска тайна
(90/631/Евратом, ЕОВС, ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Регламент (ЕИО, Евратом) № 354/83 на Съвета от 1 февруари 1983 г. относно отваряне за обществеността на историческите архиви на Европейската икономическа общност и на Европейската общност за атомна енергия (1), и по-специално член 9 от него,
като взе предвид Решение № 359/83/ЕОВС на Комисията от 8 февруари 1983 г. относно отваряне за обществеността на историческите архиви на Европейската общност за въглища и стомана (2), и по-специално член 9 от него,
като има предвид, че съгласно правилата, регулиращи отварянето за обществеността на историческите архиви на Общностите, документите и доказателствата, които са представлявали служебна или търговска тайна, могат да станат достъпни за обществеността само ако заинтересуваното лице или предприятие не се противопоставя на това; като има предвид, че за тази цел Комисията трябва да нотифицира своето намерение да направи документите и доказателствата достъпни за обществеността;
като има предвид, че с отварянето на архивите на Европейската икономическа общност броят на документите, които биха могли да бъдат обект на процедура по декласифициране, ще нараства в значителна степен;
като има предвид, че индивидуалното предварително нотифициране на заинтересованите лица или предприятия често се оказва трудно, особено в случай на смяна на адреса или на правоприемство;
като има предвид, че за да осигури ефективността на процедурата по отваряне на историческите архиви на Общностите, следва да се изготви разпоредба, която да позволи на Комисията да информира заинтересованите лица и предприятия посредством съобщение, публикувано в Официален вестник на Европейските общности,
РЕШИ:
Член 1
Член 1 от Решение 89/196/ЕИО, Евратом, ЕОВС на Комисията (3) се заменя със следния текст:
„Член 1
За целите на прилагане на член 4 от Регламент (ЕИО, Евратом) № 354/83 или на член 4 от Решение № 359/83/ЕОВС на Комисията, Комисията публикува известие в Официален вестник на Европейските общности, за да информира заинтересованите лица или предприятия, че има намерение да направи обществено достъпен документ или доказателство, представляващо служебна или търговска тайна, и ги приканва да изложат евентуалните си възражения в срок от осем седмици. Ако никакво възражение не бъде направено в този срок, документът или доказателството, стават обществено достъпни.“
Член 2
Настоящото решение се прилага от 30 ноември 1990 г.
Съставено в Брюксел на 30 ноември 1990 година.